FI Euroopan unionin virallinen lehti CE 84/825

(2004/C 84 E/0920)

KIRJALLINEN KYSYMYS E-0630/04

esittäjä(t): Antonios Trakatellis (PPE-DE) komissiolle

(3. maaliskuuta 2004)

Aihe: Euroopan unionin julkinen kehitysapu: jäsenvaltioiden määrärahat, toimet Balkanilla sekä ehtojen ja yhteisön säännösten soveltaminen

Euroopan unionin myöntämän kehitysavun määrä laski vuoden 1990 0,45 prosentista vuoden 2001 0,33 prosenttiin. Tämä määrä on huomattavasti alle YK:n ja Göteborgin Eurooppa-neuvoston asettaman poliittisen tavoitteen, joka on 0,7 prosenttia BKT:sta. Tästä syystä EU on määrittänyt sitovana tavoitteena ja osana yhteisön säännöstöä uusille jäsenvaltioille julkisen kehitysavun määräksi 0,39 prosenttia BKT:sta vuoteen 2006 mennessä, joka on välitavoite pyrittäessä 0,7 prosenttiin BKT:sta.

Koska monissa jäsenvaltioissa julkisen kehitysavun myöntäminen on viivästynyt, kuten Kreikan viisivuotisen kehitysyhteistyö- ja apuohjelman (2002—2006) tapauksessa, kysyn komissiolta seuraavaa:

1. Mikä on EU:n julkisen kehitysavun prosenttiosuus jäsenvaltioittain (eriteltyinä) vuosina 2002 ja 2003, ja kuinka paljon se on miljoonina euroina kyseisissä jäsenvaltioissa?

2. Minkä vuoksi Kreikan viisivuotinen kehitysyhteistyö- ja apuohjelma (2002—2006) on viivästynyt Balkanin, Mustanmeren ja muiden alueiden osalta? Minkä verran varoja (maksusitoumusmäärahoja) on otettu käyttöön, ja kuinka suuri prosenttiosuus se on Kreikan julkisesta kehitysavusta vuosina 2002 ja 2003?

3. Onko Balkanin alueelle myönnettävä EU:n jäsenvaltioiden julkinen kehitysapu sidoksissa Euroopan jälleenrakennusviraston toimiin (1), CARDS-ohjelman täytäntöönpanoon (2) ja Kaakkois-Euroopan vakaussopimukseen? Miten EU osallistuu Kreikan julkisen kehitysavun täytäntöönpanoon Balkanilla infrastruktuuria ja hankkeita (verkostot, moottoritiet jne.) koskevien suunnitelmien pohjalta?

4. Onko tuen ehtona ihmisoikeuksien kunnioittaminen, ja noudattavatko ne yksiköt ja tahot (esimerkiksi julkisia sopimuksia koskevia) yhteisön säännöksiä, jotka vastaavat EU:n julkiseen kehitysapuun sisältyvien suunnitelmien ja ohjelmien täytäntöönpanosta? Jos vastaus on myöntävä, mitä alueita ne koskevat?

Christopher Pattenin komission puolesta antama vastaus

(5. huhtikuuta 2004)

Kreikan kahdenväliseen apuun liittyvät kysymykset eivät kuulu ulkosuhteiden pääosaston toimivaltaan.

Tehdäkseen yhteisön avustustoimista yhtenäisiä sekä tehokkaampia ja toisiaan paremmin täydentäviä jäsenvaltiot ja komissio vaihtavat säännöllisesti tietoja toimista, joita aikovat toteuttaa. Tämä tapahtuu kyseisissä maissa yhteisön edustustojen/Euroopan jälleenrakennusviraston ja jäsenvaltioiden suurlähetystöjen tasolla sekä CARDS-komiteassa, joka koostuu kaikkien jäsenvaltioiden edustajista. Paikan päällä tapahtuvan koordinoinnin käytännön järjestelyjä ohjaavat CARDS-komitean hyväksymät suuntaviivat, ja tapaamisia jäsenvaltioiden kanssa järjestetään säännöllisesti alueen maissa. Komissio edistää lisäksi koordinointia ja yhteistyötä kansainvälisten rahoituslaitosten, Yhdistyneiden Kansakuntien yhteistyöohjelmien ja muiden avunantajien kanssa. Tästä koordinoinnista vastaa esimerkiksi Euroopan yhteisön ja Maailmanpankin yhteinen toimisto. Vakaussopimuksen tarkoitus on erityisesti varmistaa luonteeltaan alueellisen eli vähintään kaksi alueen maata kattavan avun koordinointi.

Yksi ennakkoehto sille, että Länsi-Balkanin maat saavat apua, on se, että ne noudattavat demokraattisia ja oikeusvaltion periaatteita, ihmisoikeuksia ja vähemmistöjen oikeuksia, perusvapauksia ja kansainvälisen oikeuden periaatteita. CARDS-asetuksen (3) 5 artiklassa todetaan, että jos näitä periaatteita ei noudateta, neuvosto voi määräenemmistöllä komission ehdotuksesta toteuttaa aiheelliset toimenpiteet. Yhteisön apuun sovelletaan myös 29. huhtikuuta 1997 annetuissa neuvoston päätelmissä määriteltyjä ehtoja, jotka koskevat erityisesti edunsaajien sitoutumista demokraattisten, taloudellisten ja institutionaalisten uudistusten toteuttamiseen.

Euroopan jälleenrakennusvirasto panee täytäntöön yhteisön avun Serbia ja Montenegrossa sekä entisessä Jugoslavian tasavallassa Makedoniassa. Komission hajautetut edustustot ovat vastuussa yhteisön avun täytäntöönpanosta Albaniassa, Bosnia ja Hertsegovinassa sekä Kroatiassa. Alueellisen CARDS-ohjelman panee täytäntöön yhteistyötoimisto EuropAid (AIDCO).

(1) Neuvoston asetus (EY) N:o 2415/2001, annettu 10 päivänä joulukuuta 2001, EYVL L 327, 12.12.2001 (asetusten (EY) N:o 2666/2000 ja (EY) N:o 2667/2000 muuttamisesta, EYVL L 306, 7.12.2000).

(2) Yhteisön jälleenrakennus-, kehitys- ja vakautusapuohjelma (CARDS), neuvoston asetus (EY) N:o 2666/2000, annettu 5 päivänä joulukuuta 2000, EYVL L 306, 7.12.2000.

(3) Neuvoston asetus (EY) N:o 2666/2000, annettu 5 päivänä joulukuuta 2000, Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta ja asetuksen (EY) N:o 1628/96 kumoamisesta sekä asetusten (ETY) N:o 3906/89 ja (ETY) N:o 1360/90 sekä päätösten 97/256/EY ja 1999/311/EY muuttamisesta.